Document ID: 32007D0863

KOMMISSIONENS BESLUTNING
af 14. december 2007
om indrømmelse af en undtagelse, Det Forenede Kongerige har anmodet om for Nordirland, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
(meddelt under nummer K(2007) 6281)
(Kun den engelske udgave er autentisk)
(2007/863/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
ud fra følgende betragtninger:
(1)
Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra den mængde, der er anført i punkt 2, andet afsnit, første punktum og litra a), i bilag III til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks. - som i det foreliggende tilfælde - lang vækstsæson og afgrøder, der optager meget kvælstof.
(2)
Det Forenede Kongerige anmodede den 10. august 2007 Kommissionen om en undtagelse for Nordirland i henhold til punkt 2, tredje afsnit, i bilag III til direktiv 91/676/EØF.
(3)
Anmodningen vedrører Det Forenede Kongeriges hensigt om i Nordirland at tillade tilførsel af op til 250 kg kvælstof pr. hektar årligt fra husdyrgødning på græsjordsbedrifter. Undtagelsen kan komme til at berøre omkring 732 bedrifter i Nordirland svarende til 2,7 % af alle bedrifter, 4 % af landbrugsarealet og 5 % af dyreenhederne.
(4)
Lovgivningen til gennemførelse af direktiv 91/676/EØF (the Nitrates Action Programme Regulations (Northern Ireland) 2006 (Regulations 2006 No 489)) er blevet vedtaget og gælder tilsvarende for den undtagelse, der er anmodet om.
(5)
The Phosphorus (Use in Agriculture) Regulations (Northern Ireland) 2006 indeholder bestemmelser om arealanvendelse af fosfatgødning med henblik på at forhindre vandforurening. Forskrifterne forbyder tilførsel af kemiske gødningsstoffer, medmindre det kan påvises, at tilførslen ikke overskrider afgrødernes behov, hvilket bl.a. fordrer en vurdering af jordens frugtbarhed ved hjælp af en kemisk analyse.
(6)
De indsendte vandkvalitetsdata viser, at en lav nitratkoncentration er et fælles træk ved vandområder i Nordirland. I 2005 lå den gennemsnitlige nitratkoncentration i grundvand under 20 mg/l ved 71 % af målestationerne, og der blev kun registreret koncentrationer på over 50 mg nitrat pr. liter ved 7 % af prøveudtagningsstederne. Data om flodernes vandkvalitet viste i 2005, at den gennemsnitlige nitratkoncentration lå under 20 mg/l ved 99 % af prøveudtagningsstederne, og at den ved ingen af målestationerne overskred 50 mg/l. I alle større søer var den gennemsnitlige nitratkoncentration på under 10 mg/l.
(7)
I henhold til den tredje rapport om gennemførelse af nitratdirektivet var nitratkoncentrationen stabil eller faldende ved 72 % af de steder, hvor grundvandet kontrolleres, i perioden 1999-2003. Nitratkoncentrationen i overfladevand var stabil eller faldende ved 87 % af de steder, hvor overfladevandet kontrolleres.
(8)
I overensstemmelse med artikel 3, stk. 5, i direktiv 91/676/EØF finder Nitrates Action Programme Regulations (Northern Ireland) 2006 anvendelse på hele Nordirlands område.
(9)
Inden for de sidste ti år er antallet af husdyr og brugen af kunstgødning faldet. Antallet af kvæg, svin og får faldt med henholdsvis 2 %, 36 % og 22 % i perioden 1995-2005. Forbruget af kemisk kvælstofgødning faldt med 41 % i perioden 1995-2005, og i 2005 blev der i gennemsnit tilført 89 kg kvælstof pr. hektar, forbruget af fosfatgødning faldt med 49 % i samme periode, og i 2005 udgjorde forbruget af fosfor i gennemsnit 7 kg pr. hektar. Kvælstofoverskuddet på nationalt plan faldt fra 159 kg pr. hektar i 1995 til 124 kg pr. hektar i 2005.
(10)
Grundet kraftig nedbør og overvægten af dårligt drænet jord i Nordirland benyttes 93 % af landbrugsjorden til græsarealer, hvoraf en stor del giver gode eller meget gode muligheder for græsdyrkning. Som følge af de dårlige dræningsforhold er potentialet for denitrifikation i hovedparten af jorden i Nordirland forholdsvis stort, hvilket reducerer nitratkoncentrationen i jorden og dermed omfanget af nitratudvaskning.
(11)
I Nordirland dyrkes 70 % af jorden ekstensivt, og 45 % af de samlede jordarealer dyrkes i henhold til programmer for miljøvenligt landbrug.
(12)
Det er karakteristisk for klimaet i Nordirland, at nedbøren er jævnt fordelt over året, og at temperaturudsvingene er forholdsvis små, hvilket giver en forholdsvis lang vækstsæson for græs på mellem 270 dage om året ved østkysten og omkring 260 dage om året i det centrale lavland, hvor jorden forvaltes og dyrkes aktivt.
(13)
Det fremgår af den dokumentation, der er forelagt i anmodningen, at den foreslåede mængde på 250 kg kvælstof pr. hektar om året fra husdyrgødning fra græssende husdyr på græsjordsbedrifter er begrundet ud fra objektive kriterier som f.eks. lange vækstsæsoner og afgrøder, der optager meget kvælstof.
(14)
Efter at have undersøgt anmodningen finder Kommissionen, at den foreslåede mængde på 250 kg pr. hektar ikke vil være til hinder for, at målene i direktiv 91/676/EØF kan nås, forudsat at visse betingelser opfyldes.
(15)
Denne beslutning bør anvendes sammen med Nitrates Action Programme Regulations (Northern Ireland) 2006, der gælder i Nordirland i perioden 2007-2010.
(16)
Foranstaltningerne i denne beslutning er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF -
VEDTAGET FØLGENDE BESLUTNING:
Artikel 1
Den undtagelse, som Det Forenede Kongerige ved brev af 10. august 2007 har anmodet om for Nordirland med henblik på at tillade en højere mængde husdyrgødning end den, der er anført i punkt 2, andet afsnit, første punktum og litra a), i bilag III til direktiv 91/676/EØF, indrømmes på de betingelser, der er fastlagt i denne beslutning.
Artikel 2
Definitioner
I denne beslutning forstås ved:
a)
»græsjordsbedrifter«: bedrifter, hvor mindst 80 % af det areal, der kan tilføres husdyrgødning, er græsjorder
b)
»græssende husdyr«: kvæg (med undtagelse af fedekalve), får, hjorte, geder og heste
c)
»græs«: permanente græsarealer eller græsarealer i omdrift (græsarealer i omdrift henligger som regel under fire år).
Artikel 3
Anvendelsesområde
Denne beslutning gælder på individuel basis for græsjordsbedrifter og på betingelserne i artikel 4, 5 og 6.
Artikel 4
Årlig tilladelse og forpligtelse
1. Landbrugere, som ønsker en undtagelse, indgiver hvert år en ansøgning til de kompetente myndigheder.
2. Sammen med den årlige ansøgning, der er omhandlet i stk. 1, forpligter de sig skriftligt til at opfylde betingelserne i artikel 5 og 6.
3. De kompetente myndigheder sikrer, at alle ansøgninger om en undtagelse underlægges administrativ kontrol. Hvor de nationale myndigheders kontrol af de i stk. 1 omhandlede ansøgninger viser, at betingelserne i artikel 5 og 6 ikke er opfyldt, informeres landbrugeren herom. I så fald afvises ansøgningen.
Artikel 5
Tilførsel af husdyrgødning og andre gødningsstoffer
1. Mængden af husdyrgødning fra græssende husdyr, der tilføres jorden årligt på græsjordsbedrifter, herunder fra dyrene selv, må ikke overstige en mængde husdyrgødning, der indeholder 250 kg kvælstof pr. hektar, med forbehold af betingelserne i stk. 2-8.
2. Den samlede kvælstoftilførsel må ikke være større end den pågældende afgrødes forventede næringsstofbehov under hensyntagen til næringsstoftilførslen fra jorden.
3. Der udarbejdes en gødningsplan for hver bedrift, som beskriver sædskifteplaner for landbrugsjorden og den påtænkte tilførsel af husdyrgødning samt kvælstof- og fosfatgødning. Planen skal foreligge på bedriften senest den 1. marts hvert år.
Gødningsplanen skal omfatte følgende:
a)
antallet af husdyr og en beskrivelse af opstaldnings- og oplagringssystemer, herunder oplagringskapaciteten (volumen)
b)
en beregning af kvælstof- og fosformængden i bedriftens husdyrgødning (minus tab ved opstaldning og oplagring)
c)
sædskifteplan og areal for hver afgrøde, herunder en skitse, som viser de enkelte markers beliggenhed
d)
afgrødernes forventede kvælstof- og fosforbehov
e)
mængde og type husdyrgødning, som ikke anvendes på bedriften, eller som modtages på bedriften
f)
resultaterne af eventuelle jordbundsanalyser, der viser jordens kvælstof- og fosforstatus
g)
kvælstof- og fosfortilførsel fra husdyrgødning for hver mark (er bedriftens område ensartet for så vidt angår udbytte og jordtype)
h)
tilførsel af kvælstof og fosfor i kemisk eller anden gødningsform for hver mark.
Planerne revideres senest syv dage efter enhver ændring i landbrugsdriften for at sikre overensstemmelse mellem planerne og den faktiske landbrugsdrift.
4. Hver bedrift fører gødningsregnskaber, hvori der indgår oplysninger om håndtering af spildevand og fosfortilførsler. De fremsendes til den kompetente myndighed for hvert kalenderår.
5. Hver græsjordsbedrift, der er omfattet af en individuel undtagelse, accepterer, at den i artikel 4, stk. 1, omhandlede ansøgning samt gødningsplanen og gødningsregnskaberne eventuelt kontrolleres.
6. Der foretages analyse af kvælstof- og fosforkoncentrationer i jorden for hver bedrift, der er omfattet af en individuel undtagelse, mindst hvert fjerde år for hvert af bedriftens ensartede områder af hensyn til sædskifteplaner og jordegenskaber. Der skal foretages mindst én analyse for hver fem hektar landbrugsjord.
7. Husdyrgødning må ikke udbringes om efteråret før græsdyrkning.
8. Hver græsjordsbedrift, der er omfattet af en individuel undtagelse, sikrer, at fosforbalancen beregnet ved hjælp af den af den kompetente myndighed fastsatte metode i overensstemmelse med artikel 7, stk. 2, i denne beslutning ikke overskrider et overskud på 10 kg fosfor pr. hektar pr. år.
Artikel 6
Jordkultivering
Der dyrkes græs på mindst 80 % af bedriftens areal, hvor der kan tilføres husdyrgødning. Landbrugere, der er omfattet af en individuel undtagelse, iværksætter følgende foranstaltninger:
a)
Græsarealer i omdrift pløjes om foråret.
b)
Pløjet græs på alle jordtyper følges umiddelbart af en afgrøde med stort kvælstofbehov.
c)
I sædskiftet indgår ikke bælgplanter eller andre kvælstoffikserende planter. Dette gælder dog ikke kløver i græsmarker med under 50 % kløver og ikke korn og ærter, der er udlagt med græs.
Artikel 7
Andre foranstaltninger
1. Denne undtagelse gælder uden at indskrænke gennemførelsen af foranstaltninger, der er nødvendige for at efterkomme Fællesskabets øvrige miljølovgivning.
2. De kompetente myndigheder fastsætter og forelægger Kommissionen den præcise procedure for beregning af fosforbalancen på bedrifter, der er omfattet af undtagelsen, som led i hvilken det tages hensyn til tilførslen af fosfat gennem koncentrat, foder og gødningsstoffer og optagelsen i produkter (levende dyr, kød og andre animalske produkter), foder og afgrøder.
Artikel 8
Overvågning
1. De kompetente myndigheder udarbejder for hvert distrikt (district) et kort, som opdateres hvert år, og som viser den procentuelle andel af græsjordsbedrifter, husdyr og landbrugsarealer, der er omfattet af individuelle undtagelser. Kortene fremsendes årligt til Kommissionen, første gang inden den 1. maj 2008.
2. De bedrifter, der er omfattet af handlingsprogrammet og undtagelsen, overvåges på bedriftsplan og i afvandingsområder med landbrugsovervågning. Referenceafvandingsområderne for overvågningen skal være repræsentative for de forskellige jordbundstyper, dyrkningsintensitet og gødningspraksis.
3. Der skal gennem undersøgelser og næringsstofanalyser tilvejebringes data om lokal arealanvendelse, sædskifte og landbrugsdriften på bedrifter, som er omfattet af individuelle undtagelser. Disse data kan anvendes til modelberegninger af omfanget af nitratudvaskning og fosfortab fra marker, hvor der tilføres op til 250 kg kvælstof pr. hektar årligt i form af gødning fra græssende husdyr.
4. Overvågningen af højtliggende grundvand, jordfugtighed, drænvand og vandløb i bedrifter på lokaliteter i afvandingsområder med landbrugsovervågning skal tilvejebringe data om nitrat- og fosforkoncentrationen i det vand, der bevæger sig fra rodzonen til grundvandet og overfladevandet.
5 Der foretages skærpet overvågning af vand i afvandingsområder med landbrug i nærheden af de mest sårbare søer.
6. Ved undtagelsesperiodens udløb gennemføres der en undersøgelse med henblik på at tilvejebringe detaljerede videnskabelige oplysninger om de intensive græsarealer med det formål at forbedre næringsstofforvaltningen. Undersøgelsen skal fokusere på tab af næringsstoffer, inkl. nitratudvaskning, denitrifikationstab og fosfattab, i intensive mælkeproduktionssystemer i repræsentative områder.
Artikel 9
Kontrol
1. De kompetente nationale myndigheder fører administrativ kontrol med alle bedrifter, der er omfattet af en individuel undtagelse, for at kunne vurdere overholdelsen af grænsen på 250 kg kvælstof pr. hektar årligt fra gødning fra græssende husdyr, af gødningsnormerne for kvælstof og fosfor og af betingelserne for arealanvendelsen.
2. Der etableres et markinspektionsprogram ud fra risikoanalyser, resultaterne af tidligere års kontrolbesøg og resultaterne af almene stikprøvekontroller ifølge lovgivning til gennemførelse af direktiv 91/676/EØF. Markinspektionerne skal omfatte mindst 3 % af de bedrifter, der er omfattet af en individuel undtagelse, hvor overholdelsen af bestemmelserne i artikel 5 og 6 kontrolleres.
Artikel 10
Rapportering
1 Den kompetente myndighed fremsender hvert år resultaterne af overvågningen til Kommissionen sammen med en kortfattet rapport om udviklingen i vandkvaliteten og vurderingspraksis. Rapporten skal indeholde oplysninger om, hvordan vurderingen af overholdelsen af undtagelsesbetingelserne gennemføres ved hjælp af kontrol på bedrifterne, samt oplysninger om bedrifter, der ikke overholder betingelserne, baseret på resultaterne af den administrative kontrol og markinspektioner. Rapporten indsendes første gang senest i november 2008 og derefter hvert år inden udgangen af juni.
2. Kommissionen tager disse resultater i betragtning i forbindelse med en eventuel ny anmodning om undtagelse.
Artikel 11
Anvendelse
Denne beslutning finder anvendelse inden for rammerne af Nitrates Action Programme Regulations (Northern Ireland) 2006 (Regulations 2006 No. 489) af 1. december 2006. Den udløber den 31. december 2010.
Artikel 12
Denne beslutning er rettet til Det Forenede Kongerige Storbritannien og Nordirland.
Udfærdiget i Bruxelles, den 14. december 2007.

Labels: 18
15
1
20